পেসার শফিউল ইসলামের বলে পোলার্ডের বিদায়ের পর মোসাদ্দেক হোসেনকে (১২ বলে ১৪*) বাকি পথটা পাড়ি দেওয়া জহুরুল ম্যাচের শেষাঙ্কে নিজের ভুলও শুধরে নিয়েছেন দ্রুতই, ‘প্রথম দুটি বল আমি স্কয়ার লেগ দিয়ে চার মারতে চেয়েছিলাম। কিন্তু ব্রাথওয়েট এমনিতে একটু দ্রুতগতির এবং ইয়র্কারগুলো প্রায় নিখুঁত। চার মারার চিন্তা আমার ভুল ছিল। যদি এক রানের চিন্তা করতাম, তাহলে ব্যাটে লাগত। ম্যাচটিতে আমি দলকে বিপদে ফেলে দিয়েছিলাম। পরে চিন্তা করেছি, যেহেতু দুটি বলে ইয়র্কার করে সফল হয়েছে, আবারও ইয়র্কারই করবে। এবার তাই ভাবলাম থার্ডম্যান যেহেতু একটু ওপরে, সেদিক দিয়ে উল্টো স্কুপ করব। ম্যাচে আগে কোনো দিন এই শট খেলিনি। অনুশীলনে চেষ্টা করি। ম্যাচে এটিই প্রথম।’